《奉陪安守登膴原观》
宋代·沈与求

江南多佳山，骈首闯城郭。
缅怀在坦夷，要使一见廓。
邦侯王事馀，幽致到丘壑。
散策占城阴，含睇及民瘼。
爱此郊原平，膴膴富耕穫。
飞观鯈下临，丹碧荡霄堮。
野色四座浮，胸次潜领略。
千畦云弄黄，岁事初不恶。
斗酒行劳农，欢谣入酺醵。
胜地恶发挥，波神覆为虐。
萧辰谁与娱，一笑寄华酌。
落日耀旍旗，轻飚漾帘幕。
卷白起寿公，歌声渺林薄。
老农止勿狂，嗣岁有真约。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。